กฎกระทรวงกฎกระทรวง(พ.ศ.๒๕๒๑)ออกตามความในพระราชบัญญัติระเบียบข้าราชการตำรวจพ.ศ.๒๕๒๑ ว่าด้วยการบรรจุผู้ได้รับปริญญาหรือประกาศนียบัตรวิชาชีพ------------- อาศัยอำนาจตามความในมาตรา๔ และมาตรา ๒๒ (๒) และ(๓) แห่งพระราชบัญญัติระเบียบข้าราชการตำรวจ พ.ศ.๒๕๒๑ รัฐมนตรีว่าการกระทรวงมหาดไทย ออกกฎกระทรวงไว้ ดังต่อไปนี้ ข้อ๑ ปริญญาหรือประกาศนียบัตรวิชาชีพใดจะเป็นปริญญาหรือประกาศนียบัตรวิชาชีพสำหรับผู้จะได้รับการบรรจุเป็นข้าราชการตำรวจหรือไม่ให้เป็นไปตามที่ ก.ตร. จะได้รับรอง ข้อ๒การบรรจุได้รับปริญญาหรือประกาศนียบัตรวิชาชีพใดให้ดำรงตำแหน่งใดของส่วนราชการใดให้เป็นไปตามคุณสมบัติเฉพาะสำหรับตำแหน่งที่ ก.ตร.กำหนด ข้อ๓การบรรจุผู้ได้รับปริญญาหรือประกาศนียบัตรวิชาชีพจากสถานศึกษาไทยเป็นข้าราชการตำรวจ ให้เป็นไปตามหลักเกณฑ์ดังต่อไปนี้ (๑)ผู้ได้รับประกาศนียบัตร ซึ่งมีหลักสูตรกำหนดเวลาศึกษาไม่น้อยกว่าหนึ่งปีแต่ไม่ถึงสองปีต่อจากประโยคมัธยมศึกษาตอนต้นหรือเทียบเท่าจะบรรจุได้ไม่สูงกว่าสิบตำรวจโท (๒)ผู้ได้รับประกาศนียบัตร ซึ่งมีหลักสูตรกำหนดเวลาศึกษาไม่น้อยกว่าสองปีแต่ไม่ถึงสามปีหกเดือนต่อจากประโยคมัธยมศึกษาตอนต้นหรือเทียบเท่าหรือไม่น้อยกว่าหนึ่งปีแต่ไม่ถึงหนึ่งปีหกเดือนต่อจากประโยคมัธยมศึกษาตอนปลายหรือเทียบเท่าจะบรรจุได้ไม่สูงกว่า สิบตำรวจเอก (๓)ผู้ได้รับประกาศนียบัตร ซึ่งตามหลักสูตรกำหนดเวลาศึกษาไม่น้อยกว่าสามปีหกเดือนแต่ไม่ถึงห้าปีหกเดือนต่อจากประโยคมัธยมศึกษาตอนต้นหรือเทียบเท่าหรือไม่น้อยกว่าหนึ่งปีหกเดือนแต่ไม่ถึงสามปีหกเดือนต่อจากประโยคมัธยมศึกษาตอนปลายหรือเทียบเท่า จะบรรจุได้ไม่สูงกว่า จ่าสิบตำรวจ (๔)ผู้ได้รับอนุปริญญาหรือประกาศนียบัตร ซึ่งมีหลักสูตรกำหนดเวลาศึกษาไม่น้อยกว่าสามปีหกเดือนต่อจากประโยคมัธยมศึกษาตอนปลายหรือเทียบเท่าหรือผู้ได้รับประกาศนียบัตรวิชาชีพพยาบาลและอนามัยของกรมตำรวจซึ่งมีหลักสูตรไม่น้อยกว่าสามปีต่อจากประโยคมัธยมศึกษาตอนปลายหรือเทียบเท่าและได้รับประกาศนียบัตรวิชาชีพผดุงครรภ์ของกรมตำรวจซึ่งมีหลักสูตรกำหนดเวลาศึกษาอีกหกเดือน จะบรรจุได้ไม่สูงกว่า ร้อยตำรวจตรี (๕)ผู้ได้รับปริญญาตรีหรือประกาศนียบัตรวิชาชีพที่เทียบเท่า ซึ่งมีหลักสูตรกำหนดเวลาศึกษาไม่น้อยกว่าสี่ปีต่อจากประโยคมัธยมศึกษาตอนปลายหรือเทียบเท่าจะบรรจุได้ไม่สูงกว่า ร้อยตำรวจตรี (๖)ผู้ได้รับปริญญาแพทย์ศาสตร์ ทันตแพทย์ศาสตร์หรือสัตวแพทย์ศาสตร์ซึ่งมีหลักสูตรกำหนดเวลาศึกษาไม่น้อยกว่าหกปีต่อจากประโยคมัธยมศึกษาตอนปลายหรือเทียบเท่า จะบรรจุได้ไม่สูงกว่า ร้อยตำรวจโท (๗)ผู้ได้รับปริญญาโทหรือประกาศนียบัตรที่เทียบเท่าซึ่งมีหลักสูตรกำหนดเวลาศึกษาไม่น้อยกว่าสองปี และรวมทั้งปริญญาตรีไม่น้อยกว่าห้าปี จะบรรจุได้ไม่น้อยกว่าร้อยตำรวจโท (๘)ผู้ได้รับปริญญาเอกหรือประกาศนียบัตรที่เทียบเท่าจะบรรจุได้ไม่สูงกว่า ร้อยตำรวจเอก ข้อ๔ผู้ได้รับปริญญาหรือประกาศนียบัตรวิชาชีพจากสถานศึกษาไทย นอกจากที่กำหนดไว้ในข้อ ๓ หรือผู้ได้รับปริญญาหรือประกาศนียบัตรวิชาชีพจากสถานศึกษาต่างประเทศจะบรรจุให้ได้รับอัตราเงินเดือนขั้นใด ชั้นยศใดให้เป็นไปตามที่ ก.ตร. จะได้อนุมัติเป็นราย ๆ ไป ทั้งนี้ให้วางหลักเกณฑ์ไว้เป็นบรรทัดฐานในการกำหนด โดยคำนึงถึงหลักเกณฑ์ตามข้อ ๓ ประกอบการพิจารณาด้วย ข้อ๕ ผู้ได้รับปริญญาหรือประกาศนียบัตรวิชาชีพ ที่จะบรรจุเป็นข้าราชการตำรวจตามหลักเกณฑ์ในข้อ ๓ และข้อ ๔ ต้องเป็นผู้ที่ ๕.๑ได้รับอนุมัติของกรมตำรวจให้บรรจุเข้ารับราชการในฐานะผู้ที่สำเร็จคุณวุฒินั้น ๕.๒ได้รับอนุญาตให้ลาศึกษาตามระเบียบของทางราชการ ๕.๓ได้รับอนุญาตจากกรมตำรวจให้ศึกษาได้ตามระเบียบที่กรมตำรวจกำหนด หรือ ๕.๔ได้รับทุนรัฐบาลไปศึกษาตามความต้องการของกรมตำรวจ ข้อ๖ ความในข้อ๕ไม่ใช้บังคับแก่ข้าราชการกรมตำรวจซึ่งสำเร็จการศึกษาและได้รับปริญญาหรือประกาศนียบัตรวิชาชีพก่อนวันที่กฎกระทรวงนี้ใช้บังคับ ให้ไว้ ณ วันที่ ๑๕พฤศจิกายน พ.ศ. ๒๕๒๑ พลเอกเล็ก แนวมาลี รัฐมนตรีว่าการกระทรวงมหาดไทย+----------------------------------------------------------------------------------------------------+หมายเหตุ :-เหตุในการประกาศใช้กฎกระทรวงฉบับนี้ คือ เนื่องจากมาตรา ๒๒ (๒) และ (๓) แห่งพระราชบัญญัติระเบียบข้าราชการตำรวจ พ.ศ. ๒๕๒๑ได้บัญญัติไว้ว่า การบรรจุผู้ได้รับปริญญาหรือประกาศนียบัตรวิชาชีพ การบรรจุผู้ได้รับปริญญาหรือประกาศนียบัตรวิชาชีพ เป็นข้าราชการตำรวจชั้นประทวนหรือชั้นสัญญาบัตรให้เป็นไปตามที่กำหนดในกฎกระทรวงจึงจำเป็นต้องออกกฎกระทรวงนี้[รก.๒๕๒๑/๑๒๘/๘พ /๑๖ พฤศจิกายน ๒๕๒๑]